Kronprinsen etter sykebesøket hos kongen: – Han er fortsatt redusert
Kronprins Haakon fortalte at kongeparets reise til Malaysia ble gjort i samråd med lege. – Det er en avgjørelse de må få ta, mener han. Kronprins Haakon (50) tok turen til Oslo mandag, etter å ha vært på offisielt oppdrag i Trøndelag tidligere på dagen. Han besøkte kong Harald (87) på Rikshospitalet mandag ettermiddag. Tirsdag er kronprinsregenten i Bergen, der han møter ungdommer, bibliotekarer og representanter fra Tenk på Hovedbiblioteket for å snakke om kildekritikk. Et besøk på Amalie Skram videregående skole står også på programmet. Kronprinsen tok seg i den sammenhengen tid til et kort møte med pressen. – Fint å få kongen hjem – Det var veldig fint å få kongen hjem. Å få begge foreldrene mine hjem. Jeg tror kongen var glad for at han var tilbake i Norge, sa Haakon. – Jeg fikk besøkt ham på sykehuset i går. Da gjorde han det tydelig at han syntes det var fint å være hjemme igjen, la han til. Kronprinsen fremhevet dem som har vært med på å få kongen hjem på en trygg måte. – Mange har stått på for å få det til. Det er vi takknemlige for. Om selve sykdomsbildet sa kronprinsregenten: – Han har hatt en infeksjon, som er blitt behandlet. Og så hadde han denne lave hjerterytmen som gjorde at helseteamet besluttet å legge inn denne midlertidige pacemakeren. Og så planlegger de også å legge inn en permanent pacemaker. Men det må ta noen dager. Kronprinsregenten fikk direkte spørsmål om hva slags infeksjon kongen pådro seg i utlandet, men det unnlot han å svare på. – Kongen har vært syk. Derfor kom han på sykehus. Og han har vært dårlig og har fått behandling. Så kom dette ekstramomentet med at hjerterytmen ble lav. Heller ikke Slottets kommunikasjonsavdeling ønsker å utdype hva slags infeksjon det er snakk om. – Jeg henviser til Kronprinsregentens uttalelser i dag, opplyser kommunikasjonssjef Guri Varpe til VG. Kronprinsregenten sier det er nødvendig at kongen blir på sykehuset litt til. – Han er fortsatt redusert og trenger tid til å bli bedre. Prinsessen er hjemme På spørsmål om hvor lenge prinsesse Ingrid Alexandra (20) blir hjemme på perm fra Forsvaret, svarte Haakon uten å utdype mer: – Hun er hjemme om dagen, så det passet fint. Mange har ment mye om at kongeparet la ut på en så lang ferietur. Dette fikk han også spørsmål om i Bergen. – Det er en avgjørelse som de må få lov til å ta.  Jeg tror ikke jeg skal gå så mye inn på det, det var en vurdering som han tok sammen med legen. Skal evaluere – Samtidig så er det jo ting med dette som vi også kommer til å gå gjennom og se på. Gjorde vi ting sånn som vi burde, når det gjelder informasjon – og alle de forskjellige elementene i dette. Det synes vi også er fint å ta en evaluering på internt. Kronprinsen uttalte for øvrig at det «selvfølgelig er hyggelig å føle på den støttende omsorgen» fra folket. Kong Harald ble søndag sykmeldt i to uker.  Mandag kom for øvrig beskjeden om at den midlertidig pacemakeren må byttes ut med en permanent, fordi hjertefrekvensen fortsatt er lav. Slottet har imidlertid informert om at kongen er i bedring. På kongehusets nettsider står kong Harald oppført med jobb fra mandag 18. mars. Frem til da er Haakon kronprinsregent, og han har en travel tid foran seg. Ole-Jørgen Schulsrud-Hansen (25), kongehusekspert i TV 2, sier til VG at han ikke tror kronprinsregenten ville hatt et så tett program om kongens helsesituasjon var veldig alvorlig. – Nå har alle pressemeldinger fra Slottet også sagt at den ikke er det, men at det må et lite sykehusopphold må til før kongen kan bli frisk. – Hva skal til for at planlagte programposter avlyses? – Det skal nok veldig mye til, nettopp fordi hvis situasjonen skulle være alvorlig, så vil man nok unngå spekulasjoner og holde det så privat som mulig. Så om det skulle bli alvorlig, får nok ikke vi vite det. – Hvor sannsynlig er det at kongen er tilbake på jobb 18. mars? – Jeg satser på at kongen er på bena så raskt som mulig, og jeg vil anta det. Han er jo glad i jobben sin, svarer Schulsrud-Hansen. Prinsesse Ingrid Alexandra besøkte sin bestefar på sykehuset mandag, noe som betyr at hun har permisjon fra førstegangstjenesten i Ingeniørbataljonen i Brigade Nord. – Som landets fremtidige dronning langt inn i fremtiden, hadde det vært rarere om hun ikke møtte opp på sykehuset. Man kan ikke lese noe mer ut av det, mener kongehuseksperten. Schulsrud-Hansen vet like lite om kongeparts formål med å reise til Malaysia som resten av landet. – Men jeg vil tro det var for ren og skjær rekreasjon. – Jobber for to eller tre Historiker og kongehusekspert Trond Norén Isaksen (42) sier til VG at det ikke er unormalt at kronprinsregenten kjører så stramt skjema mens kongen er innlagt. – Kongen har ikke så mange oppdrag utenfor Slottet lenger, og heller ikke dronningen. Kronprinsessen har et redusert program på grunn av den alvorlige sykdommen sin, og prinsesse Astrid er 92. Prinsesse Märtha Louise har gitt fra seg de offisielle oppgavene sine, og hverken prinsesse Ingrid Alexandra eller prins Sverre Magnus representerer. Isaksen peker på at kronprinsen i flere år allerede har vært det mest synlige medlemmet av kongefamilien. – Det skjer jo stadig at han må steppe inn som regent, og da overtar han kongens oppgaver i tillegg til sitt eget program. Han jobber for to – eller til og med tre. Det sier jo en del om hans arbeidskapasitet, men også om at kongehuset har et lite «bemanningsproblem», mener han. Fra 18. mars skal kongen altså etter planen være i sving igjen. Da skal han motta forsvarssjefen i audiens.  Det var nettopp Forsvaret som sørget for at kong Harald ble fløyet trygt hjem fra Malaysia søndag. SAS sitt MEDEVAC-fly er i prinsippet et flygende sykehus. Kong Harald ble innlagt på sykehus på Langkawi i Malaysia med en infeksjon tirsdag i forrige uke. Kongens egen livlege Bjørn Bendz, som jobber ved Rikshospitalet, fløy raskt ned til Malaysia, der kongen og dronning Sonja befant seg på privat ferie.
Kronprins Haakon besøkte kong Harald på Rikshospitalet mandag, og sier til pressen tirsdag at det var fint å få kongen hjem til Norge. Kronprinsregenten sier at kongeparets reise til Malaysia ble gjort i samråd med lege. Kronprinsen forteller at kong Harald er redusert. Haakon takker de som har bidratt til å få kongen hjem på en trygg måte. Prinsesse Ingrid Alexandra er hjemme på perm fra Forsvaret og har også besøkt sin bestefar på sykehuset. Kongen venter på å bli infeksjonsfri, før han kan få den midlertidige pacemakeren erstattet med en permanent.